प्रोफेसरों ने खोले विभागों के ताले काम से आए विद्यार्थी बैरंग लौटे
उज्जैन | ये हैं डॉक्टर दीपिका गुप्ता। विक्रम यूनिवर्सिटी में राजनीति विज्ञान विभाग की प्रोफेसर हैं। मंगलवार को वे विभाग आई तो ताले लटके मिले। उन्हें पहले से ही पता था कि यही होगा इसलिए सोमवार शाम को ही उन्होंने चाबी ले ली थी। पता था पानी पिलाने वाला भी नहीं मिलेगा इसलिए अपने साथ बोतल लेकर आई थी। शाम को जाते वक्त उन्होंने ही ताले लगाए। विक्रम यूनिवर्सिटी में मंगलवार कर्मचारियों की अनिश्चितकालीन हड़ताल से यह हालात बने। उन्होंने काम नहीं किया। इससे यूनिवर्सिटी के विभागों में ताले लगे रहे।
इसलिए किया काम बंद
मध्यप्रदेश विश्वविद्यालयीन (गैर शिक्षकीय) कर्मचारी महासंघ के आह्वान पर कर्मचारी 17 सूत्रीय मांगों को लेकर आंदोलन कर रहे हैं। उन्होंने सोमवार को आधा दिन हड़ताल करते हुए काम का बहिष्कार किया था। तृतीय आैर चतुर्थ श्रेणी के अलावा आंदोलन में दैनिक वेतनभोगी कर्मचारी भी शामिल थे। यूनिवर्सिटी में 650 से ज्यादा कर्मचारी हैं। इसके काम नहीं करने से डिग्री, उपाधि, परीक्षा सहित अन्य काम ठप रहे।
प्रतिनिधिमंडल मिला
कर्मचारियों के एक प्रतिनिधिमंडल ने मंगलवार को बार एसोसिएशन के कार्यक्रम में केंद्रीय मंत्री थावरचंद गेहलोत, विधायक डॉ. मोहन यादव, दिलीपसिंह शेखावत को मांगों से अवगत कराया। मप्र कर्मचारी संघ के उपाध्यक्ष कमल जोशी ने बताया सभी ने मांगें उच्च स्तर पर पहुंचाने का आश्वासन दिया है। उधर, रजिस्ट्रार डॉ. परीक्षित सिंह ने बताया बुधवार से अतिथि विद्वानों की ड्यूटी लगाएंगे। इसके अलावा आउट सोर्सिंग से काम कराने पर भी विचार चल रहा है।
राजनीति विज्ञान विभाग का ताला खोलती प्रो. डॉ. दीपिका गुप्ता
hin_Deva hin_Deva hin_Deva hin_Deva hin_Deva hin_Deva hin_Deva